
[bookmark: TextBodyBegin]Europski parlament,
–	uzimajući u obzir Ugovor o Europskoj uniji (UEU), posebno njegov članak 2., članak 4. stavak 3. te članak 7. stavak 1.,
–	uzimajući u obzir Povelju Europske unije o temeljnim pravima („Povelja”),
–	uzimajući u obzir Europsku konvenciju o ljudskim pravima i njezine protokole,
–	uzimajući u obzir Opću deklaraciju o ljudskim pravima,
–	uzimajući u obzir međunarodne ugovore o ljudskim pravima Ujedinjenih naroda i Vijeća Europe,
–	uzimajući u obzir Uredbu (EU, Euratom) 2020/2092 Europskog parlamenta i Vijeća od 16. prosinca 2020. o općem režimu uvjetovanosti za zaštitu proračuna Unije („Uredba o uvjetovanosti u pogledu vladavine prava”)[footnoteRef:1], [1:  	SL L 433 I, 22.12.2020., str. 1.] 

–	uzimajući u obzir Uredbu (EU) 2021/1060 Europskog parlamenta i Vijeća od 24. lipnja 2021. o utvrđivanju zajedničkih odredaba o Europskom fondu za regionalni razvoj, Europskom socijalnom fondu plus, Kohezijskom fondu, Fondu za pravednu tranziciju i Europskom fondu za pomorstvo, ribarstvo i akvakulturu te financijskih pravila za njih i za Fond za azil, migracije i integraciju, Fond za unutarnju sigurnost i Instrument za financijsku potporu u području upravljanja granicama i vizne politike (Uredba o zajedničkim odredbama)[footnoteRef:2], [2:  	SL L 231, 30.6.2021., str. 159.] 

–	uzimajući u obzir izvješće o službenom putovanju Odbora za građanske slobode, pravosuđe i unutarnje poslove u Atenu (Grčka) od 6. do 8. ožujka 2023. na inicijativu Skupine za praćenje demokracije, vladavine prava i temeljnih prava (DRFMG),
–	uzimajući u obzir poglavlja o Grčkoj u godišnjim izvješćima Komisije o vladavini prava, posebno onima za 2021., 2022. i 2023.,
–	uzimajući u obzir presude Europskog suda za ljudska prava u vezi s Grčkom,
–	uzimajući u obzir izvješće o ispitivanju navodnih kršenja i nepravilnosti pri primjeni prava Unije u pogledu uporabe Pegasusa i jednakovrijednog špijunskog softvera za nadzor te preporuku Europskog parlamenta Vijeću i Komisiji od 15. lipnja 2023. nakon ispitivanja navodnih kršenja i nepravilnosti pri primjeni prava Unije u pogledu uporabe Pegasusa i jednakovrijednog špijunskog softvera za nadzor[footnoteRef:3], [3:  	SL C, C/2024/494, 23.01.2024., ELI: http://data.europa.eu/eli/C/2024/494/oj.] 

–	uzimajući u obzir Komisijin Prijedlog uredbe Europskog parlamenta i Vijeća od 16. rujna 2022. o uspostavi zajedničkog okvira za medijske usluge na unutarnjem tržištu (Europski akt o slobodi medija) i izmjeni Direktive 2010/13/EU (COM(2022)0457),
[bookmark: _GoBack]–	uzimajući u obzir Prijedlog direktive od 27. travnja 2022. o zaštiti osoba uključenih u javno sudjelovanje od očito neosnovanih ili zlonamjernih sudskih postupaka („strateške tužbe protiv javnog sudjelovanja”) (COM(2022)0177),
–	uzimajući u obzir Direktivu 2010/13/EU Europskog parlamenta i Vijeća od 10. ožujka 2010. o koordinaciji određenih odredaba utvrđenih zakonima i drugim propisima u državama članicama o pružanju audiovizualnih medijskih usluga (Direktiva o audiovizualnim medijskim uslugama)[footnoteRef:4], [4:  	SL L 95, 15.4.2010., str. 1.] 

–	uzimajući u obzir članak 132. stavak 2. Poslovnika,
A.	budući da se Unija temelji na vrijednostima poštovanja ljudskog dostojanstva, slobode, demokracije, jednakosti, vladavine prava i poštovanja ljudskih prava, uključujući prava pripadnika manjina, koje su utvrđene u članku 2. UEU-a te odražene u Povelji i uvrštene u međunarodne sporazume o ljudskim pravima;
B.	budući da države članice moraju poštovati vrijednosti iz članka 2. UEU-a kako bi uživale sva prava koja proizlaze iz primjene Ugovorâ na njih, uključujući pravo na financijska sredstva EU-a; budući da u skladu s člankom 7. UEU-a Unija može procijeniti postoji li očiti rizik od teškog kršenja vrijednosti iz članka 2.;
C.	budući da se situacija u pogledu vladavine prava i slobode medija u Grčkoj posljednjih godina pogoršava; budući da na tu situaciju nije na prikladan način odgovoreno, da i dalje postoje mnoge zabrinutosti i da se i dalje pojavljuju mnogi problemi;
D.	budući da je Grčka 2022. donijela zakonodavstvo čiji je cilj povećati transparentnost vlasništva nad medijima i uspostaviti registar tiskanih medija, kao i registar elektroničkih medija, pri čemu bi isključivo registrirana poduzeća ispunjavala uvjete za državno oglašavanje[footnoteRef:5]; [5:  	Zakon br. 5005/2022 od 21. prosinca 2022. o jačanju promidžbe i transparentnosti tiskanih i elektroničkih medija – Uspostava elektroničkih registara tiskanih i elektroničkih medija te druge odredbe u nadležnosti Glavnog tajništva za komunikaciju i medije.] 

E.	budući da se u Direktivi o audiovizualnim medijskim uslugama navodi da države članice moraju osigurati da nacionalne regulatorne vlasti ili tijela izvršavaju svoje ovlasti nepristrano i transparentno te u skladu s ciljevima te direktive, posebno medijskim pluralizmom, kulturnom i jezičnom raznolikosti, zaštitom potrošača, pristupačnosti, nediskriminacijom, pravilnim funkcioniranjem unutarnjeg tržišta i promicanjem poštenog tržišnog natjecanja; budući da se u njoj nadalje navodi da države članice moraju osigurati da nacionalne regulatorne vlasti ili tijela imaju odgovarajuće financijske i ljudske resurse te provedbene ovlasti za djelotvorno obavljanje svojih funkcija;
F.	budući da se očekuje da će se dogovorom suzakonodavaca u Europskom aktu o slobodi medija poboljšati zahtjevi u pogledu transparentnosti u području izravnog i neizravnog vlasništva nad medijima, dodjele državnih sredstava medijskim kućama u obliku državnog oglašavanja, kao i imenovanja i razrješenja upravnih odbora javnih medija; budući da se očekuje da će se Aktom o slobodi medija uspostaviti snažne zaštitne mjere protiv neprimjerenog nadziranja novinara i uredničkih timova medijskih kuća;
G.	budući da je Platforma Vijeća Europe za sigurnost novinara do kraja 2023. utvrdila dva slučaja nekažnjavanja ubojstva, devet aktivnih upozorenja i još dva upozorenja na koja nije bilo odgovora;
H.	budući da je prema Svjetskom indeksu slobode medija Reportera bez granica 2023. godine Grčka zauzimala 107. mjesto, odnosno najniže mjesto od svih država članica EU-a;
I.	budući da su sloboda, pluralizam i neovisnost medija te sigurnost novinara ključne sastavnice prava na slobodu izražavanja i informacije te su presudni za demokratsko funkcioniranje EU-a i njegovih država članica, kao i za zaštitu vladavine prave, uključujući borbu protiv korupcije;
J.	budući da je Komisija zaključila da Grčka ispunjava ključne kriterije za financiranje sredstvima EU-a s obzirom na to da je njezino Nacionalno tijelo za transparentnost donijelo antikorupcijsku strategiju; budući da Nacionalno tijelo za transparentnost nema zabilježene pozitivne rezultate u provođenju učinkovitog i neovisnog nadzora; budući da se čini da se zaključak Komisije temelji samo na usvajanju strategije na papiru, a ne na djelotvornim mjerama u praksi;
K.	budući da je prema Indeksu percepcije korupcije za 2023. koji je objavio Transparency International Grčka pokazala zabrinjavajuće nazadovanje u pitanjima povezanima s vladavinom prava među 27 država članica EU-a; budući da je riječ o negativnom trendu koji se odražava i u lošijem rezultatu u pogledu Indeksa percepcije korupcije u zemlji;
L.	budući da je u takozvanom skandalu s popisom Petsas među medijskim kućama raspodijeljeno 20 milijuna EUR državnih sredstava za komunikacijske kampanje o javnom zdravlju, uključujući nepostojeće internetske stranice i osobne blogove; budući da su određene medijske kuće potpuno isključene bez ikakvog opravdanja i uz upotrebu netransparentnih kriterija;
M.	budući da je u preliminarnoj istrazi grčke Glavne uprave za financijski i gospodarski kriminal utvrđeno da najmanje 270 financiranih medijskih kuća nije pravilno i zakonito registrirano te da gubitak javnih sredstava premašuje tri milijuna EUR;
N.	budući da je nećak i bivši glavni tajnik Ureda predsjednika vlade 2022. pokrenuo nekoliko tužbi protiv novina EFSYN, internetske istraživačke platforme Reporters United i pojedinačnih novinara, tražeći uklanjanje članka u kojem se implicira da je umiješan u nacionalni skandal povezan sa špijunskim softverom koji uključuje poduzeće Intellexa, kao i naknadu u iznosu od 550 000 EUR; budući da je članak, među ostalim, izazvao negodovanje javnosti, što je u konačnici dovelo do njegove ostavke s funkcije glavnog tajnika Ureda predsjednika vlade; budući da su se u međuvremenu pojavile dodatne pojedinosti o njegovoj ulozi u skandalu sa špijunskim softverom; budući da su brojne međunarodne organizacije za slobodu izražavanja i slobodu medija osudile tu tužbu kao stratešku tužbu protiv javnog sudjelovanja čiji je cilj suzbijanje kritičkog izvješćivanja;
O.	budući da je u nedavno objavljenom godišnjem izvješću Grčkog tijela za sigurnost i privatnost komunikacija (ADAE) za 2022. otkriveno da Grčka nacionalna obavještajna služba (EYP) i posebni policijski odjel za nasilna kaznena djela (suzbijanje terorizma) nisu na vrijeme prijavili ADAE-u tisuće slučajeva naloga za kazneni progon radi dobivanja pristupa komunikacijama iz razloga nacionalne sigurnosti;
P.	budući da su porezna tijela u prosincu 2023. tjednim novinama Documento News izrekla pretjerano visoku novčanu kaznu u iznosu od 435 000 EUR; budući da je Europski centar za slobodu tiska i medija 7. prosinca 2023. osudio tu mjeru i izrazio svoje razočaranje;
Q.	budući da se Panayote Dimitras, aktivist za ljudska prava te osnivač i voditelj grčkog Helsinki monitora (GHM), kazneno goni zbog nezakonite trgovine iako se čini da je zakonito djelovao kako bi pružio humanitarnu pomoć tražiteljima azila; budući da mu je u prosincu 2022. izrečena novčana kazna i da mu je zabranjeno sudjelovanje u GHM-u; budući da su povjerenica Vijeća Europe za ljudska prava i visoki povjerenik UN-a za ljudska prava izrazili zabrinutost zbog tog slučaja; budući da je Tijelo za suzbijanje pranja novca u svibnju 2023. naložilo zamrzavanje cjelokupne Dimitrasove imovine; budući da je Dimitras 31. svibnja 2023. izjavio da je primio samo financijska sredstva EU-a namijenjena borbi protiv govora mržnje i da su se ta sredstva upotrebljavala samo u tu svrhu; budući da nedavna oslobađajuća presuda u vezi sa 16 humanitarnih radnika i volontera pokazuje da kaznene optužbe protiv onih koji pružaju humanitarnu pomoć tražiteljima azila nemaju pravnu osnovu;
R.	budući da je Uredba o uvjetovanosti u pogledu vladavine prava od iznimne važnosti za zaštitu proračuna EU-a;
S.	budući da je Ured europskog javnog tužitelja (EPPO) 28. studenoga 2022. pokrenuo istragu o zlouporabi 700 milijuna EUR subvencija za sustav sigurnosti željeznica; budući da su u međuvremenu u vezi sa skandalom uhićene 23 osobe, osim (bivših) vladinih ministara koji su zaštićeni od kaznenog progona odlukom Grčkog parlamenta, u vezi s kojom se pozivalo na grčki Ustav;
T.	budući da se grčka vlada, uz predstavnike grčke policije, odbila sastati s izaslanstvom Skupine Europskog parlamenta za praćenje demokracije, vladavine prava i temeljnih prava (DRFMG) tijekom njegove službene misije; budući da se grčki predsjednik vlade sljedećeg dana sastao s lokalnim njemačkim izaslanstvom Europske pučke stranke; budući da je takvo odbijanje sastanka s bilo kojim ministrom ili drugim predstavnicima vlada na visokoj razini dosad nezabilježeno tijekom misija za utvrđivanje činjenica još od uspostave Skupine za praćenje demokracije, vladavine prava i temeljnih prava 2018.;
U.	budući da je Grčka donijela nekoliko zakona u okviru ravnopravnosti, od kojih neki sadrže velike rupe u zakonu; budući da grčki zakon kojim se zabranjuju takozvane „prakse konverzije” maloljetnika i drugih ranjivih osoba ne obuhvaća slučajeve u kojima „prakse konverzije” provode svećenici ili drugi vjerski i/ili duhovni vođe ili specijalisti bez službenih kvalifikacija, kao ni slučajevi u kojima se takve prakse provode nad odraslim osobama koje su dale svoj pristanak; budući da se oni koji provode takve prakse mogu smatrati odgovornima samo ako su prihvatili novac za njihovo provođenje; budući da je u ljeto 2023. u zajednici LGBTIQ+ došlo do velikih previranja nakon smrti kubanske queer umjetnice Anne Hernández koja je pronađena nasmrt izbodena u svojem domu i inicijalnih policijskih izvješća u kojima je pogrešno naveden njezin rod;
V.	budući da je prema indeksu rodne ravnopravnosti Europskog instituta za ravnopravnost spolova za 2023. Grčka imala 58 bodova od mogućih 100, čime je zauzela tek 24. mjesto u EU-u; budući da prema evaluaciji koju je 2023. provela Skupina stručnjaka za djelovanje protiv nasilja nad ženama i nasilja u obitelji koja prati provedbu Istanbulske konvencije, u Grčkoj trenutačno nema kriznih centara za žrtve silovanja ni centara za žrtve seksualnog nasilja;
1.	izrazito je zabrinut zbog vrlo ozbiljnih prijetnji demokraciji, vladavini prava i temeljnim pravima u Grčkoj; naglašava da su sustavi provjere i ravnoteže ključni za snažnu demokraciju i sa zabrinutošću napominje da su ti sustavi pod velikim pritiskom;
2.	duboko je zabrinut zbog neuspjeha tijela kaznenog progona i pravosudnih tijela u Grčkoj da ostvare napredak u istrazi ubojstva grčkog novinara Georgea Karaivaza 9. travnja 2021.; napominje da su u travnju 2023. uhićena dva osumnjičenika, ali da osim toga nije bilo primjetnih pomaka u policijskoj istrazi; snažno potiče vlasti da poduzmu sve potrebne korake za provođenje temeljite i djelotvorne istrage te da privedu pravdi osobe koje su sudjelovale u ubojstvu na bilo kojoj razini; potiče vlasti da zatraže pomoć Europola;
3.	iznimno je zabrinut zbog toga što se, osim spomenutog ubojstva, mnogi novinari suočavaju s fizičkim prijetnjama, verbalnim napadima, koje među ostalim provode visokorangirani političari i ministri, kršenjem privatnosti špijunskim softverom i strateškim tužbama protiv javnog sudjelovanja; ističe da to za njih stvara odvraćajući učinak; posebno poziva na trenutačno povlačenje tih strateških tužbi protiv javnog sudjelovanja; ustraje u tome da vlada ima obvezu poduzeti sve potrebne korake kako bi se počinitelji kaznenih djela protiv pojedinaca, novinara i drugih medijskih aktera priveli pravdi te kako bi se stvorilo sigurno okruženje za sve novinare;
4.	izražava duboku zabrinutost zbog brojnih slučajeva u kojima su policijske službe upotrebljavale prekomjernu silu protiv manjinskih skupina i mirnih prosvjednika općenito; poziva vlasti da u potpunosti i neovisno istraže sve takve slučajeve; duboko je zabrinut zbog činjenice da su posljednjih godina u Grčkoj tri mlada Roma ubijena navodnim policijskim nasiljem, kao i zbog izostanka temeljite istrage o tome; sa zabrinutošću napominje da je u nekim slučajevima policija počistila mjesto zločina prije provođenja forenzičkog pregleda; podsjeća da je nadležni sud oslobodio četiri policijska službenika od optužbi za umiješanost u smrt LGBTIQ+ aktivista Zaka Kostopoulosa 2022. unatoč snimkama koje pokazuju da se policija koristila nepotrebnom silom;
5.	poziva vladu da zajamči potpunu neovisnost svojeg nacionalnog regulatornog tijela za audiovizualni sektor u skladu s Direktivom o audiovizualnim medijskim uslugama;
6.	naglašava da je medijski pluralizam ugrožen jer je vlasništvo nad medijima u zemlji uglavnom u rukama malog broja oligarha, zbog čega postoji drastičan nedostatak izvješćivanja o određenim temama, kao što je to bila zabrinutost u vezi sa sustavom sigurnosti željeznica prije željezničke nesreće u regiji Tempi; sa zabrinutošću primjećuje nedostatak transparentnosti u pogledu raspodjele državnih subvencija medijskim kućama; prima na znanje zaključak Komisije da regulatori medija nemaju dovoljno resursa; dovodi u pitanje objektivnost i neovisnost grčkog Nacionalnog vijeća za radio i televiziju te je zabrinut zbog iznenadne zamjene nadzornog odbora u rujnu 2023.; poziva Komisiju da prati provedbu novog Zakona o medijima br. 5005/2022 od 21. prosinca 2022., posebno u pogledu transparentnosti vlasništva nad medijima;
7.	u vezi s nezakonitom upotrebom tehnologije za nadzor kao što je špijunski softver Predator poziva na sljedeće:
(a)	hitnu obnovu i jačanje institucionalnih i pravnih zaštitnih mjera, uključujući djelotvorne ex ante i ex post kontrole, kao i neovisne mehanizme nadzora; 
(b)	hitno stavljanje izvan snage svih izvoznih dozvola koje nisu u potpunosti u skladu s Uredbom o robi s dvojnom namjenom[footnoteRef:6] i istraživanje navoda o nezakonitom izvozu, među ostalim u Sudan; [6:  	Uredba (EU) 2021/821 Europskog parlamenta i Vijeća od 20. svibnja 2021. o uspostavi režima Unije za kontrolu izvoza, brokeringa, tehničke pomoći, provoza i prijenosa robe s dvojnom namjenom (SL L 206, 11.6.2021., str. 1.).] 

(c)	jamstva da nadležna tijela mogu slobodno i neometano istraživati sve navode o uporabi špijunskog softvera;
(d)	poništenje zakonodavne izmjene iz 2019. kojom je Grčka nacionalna obavještajna služba (EYP) stavljena pod izravnu kontrolu predsjednika vlade;
(e)	jamstva neovisnosti vodstva nacionalnog tijela za transparentnost;
(f)	hitno pokretanje policijske istrage slijedom navodne zloupotrebe špijunskog softvera i zapljenu fizičkih dokaza o pomagačima, posredničkim društvima i prodavačima špijunskog softvera koji su povezani sa širenjem zaraze špijunskim softverom;
(g)	hitno pozivanje Europola da se uključi u istrage; osuđuje nelegitimnu instrumentalizaciju pojma „prijetnja za nacionalnu sigurnost” kao opravdanje za neprihvatljivo prisluškivanje i nadziranje političkih protivnika, uključujući sadašnje zastupnike u Europskom parlamentu Georgiosa Kyrtsosa i bivšeg zastupnika Nikosa Androulakisa; izražava ozbiljnu zabrinutost zbog utjecaja predsjednika vlade na Grčku nacionalnu obavještajnu službu (EYP), koja je u izravnoj nadležnosti i pod nadzorom njegova ureda;
8.	s velikom zabrinutošću primjećuje da su neovisna tijela kao što su ADAE i Grčko tijelo za zaštitu podataka (DPA) pod sve većim pritiskom zbog svojeg rada u vezi s nezakonitim prisluškivanjem koje provodi Grčka nacionalna obavještajna služba (EYP); nadalje, napominje da je Grčki parlament 2023. iznenada zamijenio članove odbora ADAE-a uoči odluke ADAE-a o izricanju novčane kazne EYP-u te neposredno prije nego što su ADAE-a i DPA-a pozvali na poduzimanje ključnog koraka u istrazi skandala povezanog sa špijunskim softverom;
9.	poziva grčku vladu da hitno povuče izmjenu 826/145 Zakona br. 2472/1997 kojom je ukinuta mogućnost ADAE-a da obavijesti građane o ukidanju povjerljivosti komunikacija te da ponovno uspostavi potpunu neovisnost pravosuđa i svih relevantnih nadzornih tijela, kao što su pučki pravobranitelj i DPA, kako bi se osiguralo da sva nadzorna tijela uživaju potpunu suradnju i pristup informacijama te da svim žrtvama mogu pružiti potpune informacije;
10.	izražava zabrinutost zbog nedovoljnog financiranja, nedovoljnog broja osoblja, ograničavanja ovlasti, netransparentnih postupaka imenovanja te uznemiravanja i zastrašivanja dužnosnika neovisnih javnih tijela kao što je pučki pravobranitelj, čiji mandat i trajanje mandata moraju biti u skladu s Pariškim načelima i europskim standardima o tijelima za jednakost, DPA-om i ADAE-om; nadalje napominje da se čini da Nacionalna agencija za transparentnost, koja bi trebala imati ključnu ulogu u nadzoru javnih tijela, nije učinkovita i da je izražena zabrinutost u pogledu njezine neovisnosti; poziva grčku vladu da zajamči neovisnost i operativnu autonomiju neovisnih nadzornih tijela u skladu s grčkim Ustavom i primjenjivim nacionalnim pravnim zahtjevima te pravnim zahtjevima EU-a, kao i da poboljša svoju usklađenost s njihovim preporukama; ističe da sustavne poteškoće i kašnjenja u imenovanju uprave neovisnih nadzornih tijela ugrožavaju njihovu učinkovitost i autoritet; izrazito je zabrinut zbog iznenadne zamjene članova odbora ADAE-a i nadzornog tijela javne radiotelevizije u rujnu 2023., baš kad su ADAE i DPA pozvali na poduzimanje ključnog koraka u istrazi skandala povezanog sa špijunskim softverom;
11.	duboko je zabrinut zbog toga što će prijenos istrage špijunskog softvera drugom tužitelju, nakon prethodnog zahtjeva tužitelja upućenog ADAE-u da provjeri jesu li 92 osobe na koje se primjenjivao špijunski softver Predator (uključujući nacionalne zastupnike u parlamentu i zastupnike u Europskom parlamentu, novinare i vladine dužnosnike) također bile predmet nadzora EYP-a, dovesti do de facto okončanja istrage; ponavlja svoj poziv da se Europol uključi u istragu;
12.	oštro osuđuje zastrašivanje i uznemiravanje dužnosnika koji nadziru vladu, kao što su bivša antikorupcijska tužiteljica Eleni Touloupaki i Christos Rammos, voditelj ADAE-a; izražava razočaranje zbog intervencije tužitelja Vrhovnog suda i navodnog pokušaja da se zaustavi zahtjev ADAE-a da telekomunikacijsko poduzeće provjeri naloge za nadzor 2022.;
13.	s ozbiljnom zabrinutošću naglašava da korupcija narušava javne usluge i dobra; ističe da će dugo trajanje sudskih postupaka, dodatno pogoršano sumnjama u integritet dijelova policijskih snaga, i sukobi interesa na najvišoj razini, uključujući navodno infiltriranje organiziranih kriminalnih skupina u redove policije, dovesti do kulture nekažnjavanja koja pogoduje procvatu korupcije; naglašava da vlasti dosad nisu zabilježile puno rezultata u istrazi i kaznenom progonu slučajeva korupcije na visokoj razini koji su doveli do pravomoćnih presuda s odvraćajućim učinkom; poziva vladu i tijela vlasti da prioritetno riješe ta pitanja;
14.	poziva grčku vladu da donese hitne mjere i potrebne reforme kako bi se poboljšali kapaciteti i transparentnost policije za istraživanje slučajeva organiziranog kriminala, uključujući istraživanje snažnih naznaka povezanosti organiziranog kriminala i policije u svim redovima;
15.	poziva vladu da u potpunosti provede sve presude Europskog suda za ljudska prava te da poštuje privremene mjere koje je odredio Sud;
16.	napominje da do danas nisu poduzete nikakve mjere u pogledu sudjelovanja sudstva u postupku imenovanja na najviše sudačke dužnosti, točnije sudaca, na položaje predsjednika i potpredsjednika Državnog vijeća, Vrhovnog suda i Revizorskog suda;
17.	izražava duboko žaljenje i tugu zbog tragičnog gubitka života u brodolomu 14. lipnja 2023. kada je ribarski brod potonuo u Jonskom moru uz obalu pokraj grada Pilosa u Meseniji u Grčkoj, slijedom čega se više od 600 osoba s tog broda smatra mrtvima; duboko je zabrinut zbog nedostatka napretka u sudskoj istrazi; pozdravlja istrage koje su o tom katastrofalnom događaju pokrenuli Europski ombudsman i grčki pučki pravobranitelj; izražava ozbiljnu zabrinutost zbog postupanja prema migrantima na vanjskim granicama i u zemlji nakon sustavnog vraćanja i nasilja nad državljanima trećih zemalja, njihova proizvoljnog pritvaranja i krađe njihove imovine; nadalje, ozbiljno je zabrinut zbog uvjeta u prihvatnim centrima, posebno u pogledu zaštite pojedinaca od zločina i pristupa osnovnim sanitarnim uvjetima; smatra da je službeniku za temeljna prava u Ministarstvu migracija i azila potreban širi i neovisan mandat kako bi mogao učinkovito istraživati prisilno vraćanje; poziva Komisiju da s pomoću bihevioralne analize ocijeni usklađenost sustava nadzora granica s pravom EU-a, kao i financiranja istog sredstvima EU-a; osuđuje dramatični propust Komisije da provede zakone EU-a u pogledu uvjeta prihvata, prisilnog vraćanja i ljudskih prava te smatra da su od pohvala povjerenice prikladniji postupci zbog povrede prava;
18.	zabrinut je zbog napada na civilno društvo, a posebno zbog kampanja ocrnjivanja i sudskog uznemiravanja koje provode grčke vlasti, a koje su usmjerene na aktiviste za ljudska prava; zabrinut je zbog nedavnih suđenja humanitarnim radnicima i osobama koje pružaju humanitarnu pomoć migrantima i izbjeglicama; poziva grčke vlasti da odmah odbace sve optužbe i osiguraju da humanitarni radnici i volonteri mogu pružati pomoć na siguran i slobodan način;
19.	smatra da je ključno da se pravosudna istraga teške željezničke nesreće u regiji Tempi provede brzo i sveobuhvatno te da obuhvati sve uključene aktere, uključujući odgovorne vladine dužnosnike; nije zadovoljan nadzorom koji provodi nadležni odbor Grčkog parlamenta jer se čini da nije dovoljno politički nepristran i da oklijeva s pozivanjem ključnih vještaka da svjedoče; duboko je zabrinut zbog odbijanja Grčkog parlamenta da provede istragu u skladu sa zahtjevom EPPO-a u vezi s dvama bivšim ministrima prometa[footnoteRef:7]; [7:  	Na dužnosti od 5. studenoga 2016. do 9. srpnja 2019. i od 9. srpnja 2019. do 1. ožujka 2023.] 

20.	zabrinut je zbog restriktivnog regulatornog okvira za registraciju organizacija civilnog društva, posebno kad je riječ o organizacijama aktivnim u području migracija i socijalne uključenosti; potiče vladu da odmah ukine ograničenja nametnuta nevladinim organizacijama i novinarima koji izvješćuju o migracijama te da hitno preispita zakonodavni okvir; poziva Komisiju da podrži i poboljša sve inicijative koje doprinose većoj transparentnosti u tim pitanjima, kao što je mehanizam Povjerenstva za ljudska prava za izvješćivanje o prisilnom vraćanju;
21.	napominje da je Grčka uspostavila pravni okvir za jednako postupanje i da su poduzeti pozitivni koraci u tom smjeru, kao što je osnivanje novog Povjerenstva za ljudska prava; međutim, zabrinut je zbog slabog pravnog okvira i zbog diskriminacije LGBTIQ+ osoba, Roma i drugih manjina; poziva vladu i sve druge političke snage da pokažu vodstvo i promiču društvene promjene u tom pogledu, posebno u pogledu nasilja u obitelji, policijskog nasilja i ravnopravnosti brakova, o čemu se već nekoliko godina raspravlja;
22.	uviđa postojanje telefonskih linija za pomoć i specijaliziranih policijskih službi za odgovor na nasilje u obitelji, ali također potiče vladu da uspostavi sveobuhvatne krizne centre za žrtve silovanja i da žrtvama seksualnog nasilja osigura neposredan pristup medicinskoj skrbi, potpori u slučaju traume, forenzičkim pregledima i psihološkoj potpori; poziva vladu da femicid proglasi zasebnim kaznenim djelom;
23.	pozdravlja zabranu operacija bez pristanka i poziva na odgovarajuće osposobljavanje zdravstvenih djelatnika kako bi na odgovarajući način primali interseksualne osobe i pružali im skrb;
24.	pozdravlja prijedlog zakona o ravnopravnosti brakova koji je podnesen u Grčkom parlamentu i poziva na njegovo brzo donošenje;
25.	poziva vladu da poboljša zakonodavni postupak uvođenjem stvarnog i smislenog savjetovanja te da ukine kontroverznu praksu donošenja zakonodavstva koje pokriva više područja;
26.	žali zbog činjenice da su se grčka vlada i policijska tijela odbili sastati s predstavnicima Europskog parlamenta tijekom njihova službenog putovanja u travnju 2022. i poziva sadašnju grčku vladu da uspostavi konstruktivan dijalog s Europskim parlamentom;
27.	poziva Komisiju da u potpunosti iskoristi instrumente koji su joj dostupni za rješavanje slučajeva kršenja vrijednosti iz članka 2. UEU-a u Grčkoj; posebno poziva na procjenu usklađenosti s Poveljom pri provedbi relevantnih fondova EU-a u skladu s Uredbom o zajedničkim odredbama; poziva Komisiju da u skladu s Uredbom o uvjetovanosti u pogledu vladavine prava procijeni posljedice neizvršavanja relevantnih presuda europskih sudova; podsjeća da, ako se donesu financijske mjere, Komisija mora osigurati da krajnji primatelji ili korisnici sredstava EU-a ne budu lišeni tih sredstava, kako je utvrđeno u članku 5. stavcima 4. i 5. Uredbe o uvjetovanosti u pogledu vladavine prava, te mora pronaći načine da se osigura da sredstva EU-a dopru do građana, poduzeća, regionalnih i lokalnih vlasti, nevladinih organizacija i svih drugih relevantnih dionika ako vlada ne surađuje u pogledu nedostataka u vladavini prava, posebno s obzirom na učinke gospodarske krize, visoke troškove života i povećanje siromaštva u zemlji;
28.	nalaže svojoj predsjednici da ovu Rezoluciju proslijedi Vijeću, Komisiji, vladama i parlamentima država članica, Vijeću Europe, Organizaciji za europsku sigurnost i suradnju i Ujedinjenim narodima.

